PRIJEDLOG ZAKONA O VINU

# GLAVA I.

## POGLAVLJE I.

## TEMELJNE ODREDBE

##### Sadržaj Zakona

##### Članak 1.

Ovim Zakonom uređuje se uzgoj vinove loze, proizvodnja grožđa mošta i vina, fizikalno-kemijska i organoleptička svojstva vina, kategorije proizvoda od grožđa, mošta i vina, vinogradarski registar, obvezne izjave te prateći dokumenti u proizvodnji i prometu grožđa i vina, podrumski ulazni i izlazni registri, zemljopisno podrijetlo grožđa, mošta i vina i stjecanje, zaštita i kontrola zaštićene oznake izvornosti i zaštićene oznake zemljopisnog podrijetla te tradicionalni izrazi u vinu, službeno označavanje vina, nacionalna organizacija vinogradara i vinara te promotivno i marketinško označavanje i prezentiranje vina, stavljanje u promet i uvjeti prodaje vina, uvjeti i obvezni postupci u proizvodnji i prometu voćnih vina, tijela nadležna za obavljanje poslova u području vinogradarstva i vinarstva, upravni i inspekcijski nadzor te prekršajne odredbe.

##### Veza s EU propisima

##### Članak 2.

Ovim Zakonom se osigurava provedba slijedećih uredbi Europske unije:

* Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007, u dijelu članaka 1., 2., 78., 80. do 82., 90., 92. do 108., 112., 113., 117. do 212., 145. do 147., koji se odnose na sektor vina, (SL L 347, 20. 12. 2013.) (u daljnjem tekstu: Uredba 1308/2013)
* Uredbe 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredbi Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20. 12. 2013.) (u daljnjem tekstu: Uredba 1306/2013)
* Uredbe Komisije (EZ) br. 607/2009 od 14. srpnja 2009. o utvrđivanju određenih podrobnih pravila za provedbu Uredbe Vijeća (EZ) br. 479/2008 u pogledu oznaka izvornosti i oznaka zemljopisnog podrijetla, tradicionalnih izraza, označavanja i prezentiranja određenih proizvoda u sektoru vina, sa svim izmjenama i dopunama (SL L 193, 24. 7. 2009.) (u daljnjem tekstu: Uredba 607/2009)
* Uredbe Komisije (EZ) br. 606/2009 od 10. srpnja 2009. o utvrđivanju podrobnih pravila za provedbu Uredbe Vijeća (EZ) br. 479/2008 u vezi s kategorijama proizvoda od grožđa, enološkim postupcima i ograničenjima, sa svim izmjenama i dopunama (SL L 193, 24. 7. 2009.) (u daljnjem tekstu: Uredba 606/2009)
* Delegirane Uredbe Komisije (EU) 2018/273 od 11. prosinca 2017. o dopuni Uredbe (EU) br. 1308/2013 Europskog parlamenta i Vijeća u pogledu programa odobravanja sadnje vinove loze, registra vinograda, pratećih dokumenata i certificiranja, ulaznog i izlaznog registra, obveznih izjava, obavijesti i objave informacija o kojima se obavještava te o dopuni Uredbe (EU) br. 1306/2013 Europskog parlamenta i Vijeća u pogledu odgovarajućih kontrola i kazni, o izmjeni uredaba Komisije (EZ) br. 555/2008, (EZ) br. 606/2009 i (EZ) br. 607/2009 i o stavljanju izvan snage Uredbe Komisije (EZ) br. 436/2009 i Delegirane uredbe Komisije (EU) 2015/560 (SL L 58, 28. 2. 2018.) (u daljnjem tekstu: Uredba 2018/273)
* Provedbene Uredbe Komisije (EU) 2018/274 od 11. prosinca 2017. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu programa odobravanja nasada vinove loze, certificiranja, ulaznog i izlaznog registra, obveznih izjava i obavijesti te Uredbe (EU) br. 1306/2013 Europskog parlamenta i Vijeća u pogledu odgovarajućih provjera i o stavljanju izvan snage Provedbene uredbe Komisije (EU) 2015/561 (SL L 58, 28. 2. 2018.) (u daljnjem tekstu: Uredba 2018/274.).

##### Pojmovi

##### Članak 3.

(1) Pojedini pojmovi u smislu ovoga Zakona imaju sljedeće značenje:

1. mošt je pojam koji podrazumijeva sljedeće kategorije proizvoda: mošt, djelomično fermentirani mošt, djelomično fermentirani mošt ekstrahiran iz prosušenog grožđa, koncentrirani mošt, rektificirani koncentrirani mošt, a koji u svom značenju odgovara posebnim zahtjevima za proizvod utvrđenim u točkama 10. do 14. Dio II. Prilog VII. Uredbe 1308/2013
2. vino je pojam koji se koristi za potrebe ovoga Zakona i podrazumijeva sljedeće kategorije proizvoda od vinove loze: vino, mlado vino u fermentaciji, likersko vino, pjenušavo vino, kvalitetno pjenušavo vino, kvalitetno aromatično pjenušavo vino, gazirano pjenušavo vino, biser vino, gazirano biser vino, vino od prosušenog grožđa, vino od prezrelog grožđa, a koji u primjeni u svom značenju odgovara posebnim zahtjevima za proizvod utvrđenim u točkama 1. do 9., 15. i 16. Dio II. Prilog VII. Uredbe 1308/2013
3. voćno vino je piće proizvedeno fermentacijom voća i udovoljava posebnim zahtjevima određenim ovim Zakonom
4. vino iz Hrvatske ili hrvatsko vino je proizvod iz točke b) ovoga članka proizveden u Republici Hrvatskoj od grožđa podrijetlom iz Republike Hrvatske
5. stavljanje na tržište/promet znači držanje grožđa, mošta, vina i nusproizvoda radi ponude za prodaju, distribucju ili svaki drugi oblik prijenosa bez obzira na to je li besplatan ili nije – za potrebe ovog Zakona u daljnjem tekstu koristit će se pojam stavljanje u promet
6. nusproizvod je fermentirani masulj, komina ili talog koji nastaju kao nusproizvodi u proizvodnji vina ili nusproizvodi bilo koje druge prerade grožđa.

(2) Ostali pojmovi imaju jednako značenje kao u uredbama iz članka 2. ovoga Zakona.

(3) Pojmovi koji se koriste u ovome Zakonu i propisima koji se donose na temelju njega, a imaju rodno značenje, odnose se jednako na muški i ženski rod.

## POGLAVLJE II.

## OBAVLJANJE POSLOVA U PODRUČJU VINOGRADARSTVA I VINARSTVA

##### Nadležna tijela

##### Članak 4.

(1) Nadležna tijela za provedbu ovoga Zakona i uredbi iz članka 2. ovoga Zakona jesu:

* ministarstvo nadležno za poljoprivredu (u daljnjem tekstu: Ministarstvo) u dijelu uzgoja vinove loze, proizvodnje vina i voćnih vina, zaštićenih oznaka, stručnih, službenih i inspekcijskih kontrola
* ministarstvo nadležno za carinske poslove u dijelu uvoza i izvoza te trošarinskih propisa
* ministarstvo nadležno za zdravstvo vezano za službene kontrole zdravstvene ispravnosti i higijene/sigurnosti hrane.

(2) Ministarstvo je nadležno tijelo za vezu u smislu članka 40. Uredbe 2018/273.

##### Tijelo nadležno za stručne poslove

##### Članak 5.

(1) Stručne poslove u području vinogradarstva i vinarstva, utvrđene propisima Europske unije, ovim Zakonom i propisima donesenim na temelju ovoga Zakona, vezane uz proizvodnju, kontrolu proizvodnje, kontrolu zaštićenih oznaka i tradicionalnih izraza te stavljanje u promet proizvoda iz Poglavlja I. i II., Glave II. ovoga Zakona, obavlja Hrvatski centar za poljoprivredu, hranu i selo (u daljnjem tekstu: Centar).

(2) Centar se u okviru poslova iz stavaka 1. ovoga članka smatra i nadležnim tijelom u smislu članka 146. Uredbe 1308/2013, odnosno članka 90. stavka 2. Uredbe 1306/2013.

(3) Provjere sukladnosti u proizvodnji vina, uključujući sortna vina, te vina sa zaštićenim oznakama i tradicionalnim izrazima sa zahtjevima iz specifikacija proizvoda, u kontroli na terenu provode vinogradarsko-vinarski nadzornici (u daljnjem tekstu: nadzornici), kao terenski djelatnici Centra.

(4) S ciljem organizacije i provedbe stručnih poslova, sukladno ovom zakonu, Centar uspostavlja regionalne urede, prema vinogradarskim regijama iz članka 7. stavka 4. ovoga Zakona.

(5) Regionalni uredi usko surađuju s regionalnim organizacijama pružajući im nužnu stručnu pomoć, te razmjenjujući s njima podatke o proizvodnji vina i zaštićenim oznakama na razini regije.

(6) Proizvođači i punitelji vina iz članka 10. ovoga Zakona moraju djelatnicima Centra osigurati uvjete za nesmetan rad i staviti na raspolaganje poslovne knjige i svu dokumentaciju vezanu uz odredbe ovog Zakona te pružiti potrebne podatke i obavijesti, omogućiti fizički pregled proizvodnog objekta i uzimanje uzoraka, te ostalo što doprinosi učinkovitosti provjera.

(7) Poslovi državne uprave koje obavlja Centar su:

* donošenje rješenja o stavljanju u promet grožđa, mošta (u prometu izvan teritorija RH)
* donošenje rješenja o stavljanju u promet vina i voćnih vina i
* izdavanje analitičkih izvješća i organoleptičkih ocjena te mišljenja o kakvoći mošta, vina i drugih proizvoda od grožđa i vina te voćnih vina kao i o postupcima kod utvrđenih nesukladnosti u inspekcijskom nadzoru.

(8) Protiv rješenja Centra iz stavka 7. ovoga članka može se izjaviti žalba Ministarstvu u roku od 15 dana od dana dostave rješenja.

(9) Radi praćenja učinkovitosti i stanja u vinogradarstvu i vinarstvu Centar je dužan o obavljenim poslovima iz svoje djelatnosti jednom godišnje podnijeti pisano izvješće Ministarstvu.

(10) Zadaće nadzornika u provjerama iz stavka 3. ovoga članka, pravilnikom propisuje ministar.

##### Savjetodavno tijelo

##### Članak 6.

(1) Radi praćenja stanja i predlaganja mjera razvoja vinogradarstva i vinarstva pri Ministarstvu se osniva Savjet za vinogradarstvo i vinarstvo (u daljnjem tekstu: Savjet) kao stručno i savjetodavno tijelo ministra nadležnog za poljoprivredu (u daljem tekstu: ministar).

(2) Članove Savjeta čine: predstavnici znanstvenika, proizvođača, predstavnici vinarskih udruženja, ugostitelja i trgovaca vinom.

(3) Predsjednika i članove Savjeta ministar imenuje odlukom.

# GLAVA II.

# VINOGRADARSTVO I VINARSTVO

## POGLAVLJE I.

## GROŽĐE, MOŠT I VINO

### ODJELJAK 1.

### UZGOJ VINOVE LOZE

##### Zemljopisna područja uzgoja vinove loze

##### Članak 7.

(1) Prema prirodnim uvjetima za uzgoj vinove loze, zemljopisna područja uzgoja vinove loze Republike Hrvatske dijele se na: vinogradarske zone, regije, podregije, vinogorja i vinogradarske položaje.

(2) Vinogradarska zona je vinorodno područje koje karakteriziraju slični klimatski uvjeti te za koju su u skladu s propisima Europske unije utvrđeni posebni enološki postupci u granicama zona A., B., C I., C II., C III (a) i C III (b).

(3) Vinogradarska regija je zemljopisno područje sa sličnim klimatskim i pedološkim uvjetima, koje zajedno s agrobiološkim čimbenicima utječu na glavna kvalitativna obilježja grožđa, mošta i vina, proizvedenih na tom području.

(4) Područje Republike Hrvatske dijeli se u se četiri vinogradarske regije:

* Slavonija i Hrvatsko Podunavlje
* Hrvatska Istra i Kvarner
* Dalmacija i
* Središnja bregovita Hrvatska.

(5) Vinogradarska podregija je zemljopisno ograničeno područje sa sličnim klimatskim i pedološkim uvjetima, sličnim sortimentom i ostalim agrobiološkim uvjetima, koji omogućuju proizvodnju grožđa, mošta i vina, specifičnih svojstava karakterističnih za podregiju.

(6) Manja zemljopisna područja od podregije su vinogorja i vinogradarski položaji.

(7) Vinogradarski položaji su zemljopisno ograničeni dijelovi vinogorja s pogodnim okolišnim uvjetima, obzirom na klimu, tlo, nadmorsku visinu, ekspoziciju, kao i sortiment, koji omogućuju proizvodnju grožđa, mošta i vina koji se po kakvoći i organoleptičkim svojstvima razlikuju od istih proizvoda iz drugih proizvodnih područja unutar iste podregije.

(8) Granice vinogradarskih regija, vinogradarske podregije i vinogorja i njihove granice, te način utvrđivanja granica za vinogorja i vinogradarske položaje i njihove izmjene, pravilnikom propisuje ministar.

##### Granice vinogradarskih zona i vinogradarskih položaja

##### Članak 8.

(1) Utvrđivanje granica vinogradarskih zona iz članka 7. stavka 2. ovoga Zakona u Republici Hrvatskoj provodi se na temelju međunarodno prihvaćenih standarda i stručnih podloga i studije koju će izraditi Centar.

(2) Vinogradarske položaje unutar određenog vinogorja mogu predložiti i odrediti podnositelji zahtjeva za zaštitu oznaka iz članka 27. ovoga Zakona.

(3) Povijesni vinogradarski položaji su vinogradi koji imaju posebnu povijesnu i ambijentalnu vrijednost i kao takvi se evidentiraju u Vinogradarski registar Republike Hrvatske (u daljnjem tekstu: Vinogradarski registar).

(4) Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) na podlozi dokumentacije o zaštiti ucrtava granice povijesnih vinogradarskih položaja u Vinogradarski registar.

##### Kultivari vinove loze i nacionalna lista priznatih kultivara

##### Članak 9.

(1) Hrvatska vina proizvode se od priznatih kultivara vinove loze.

(2) Nacionalnom listom priznatih kultivara vinove loze, a u skladu sa stavkom 1. ovoga članka, utvrđuju se preporučeni i dopušteni kultivari vinove loze za pojedina zemljopisna područja uzgoja vinove loze iz članka 7. ovoga Zakona.

(3) Ministarstvo će na zahtjev znanstvene i stručne ustanove rješenjem odobriti sadnju, cijepljenje i presađivanje kultivara vinove loze u skladu s člankom 81. stavkom 4. Uredbe 1308/2013 za znanstvene i eksperimentalne svrhe.

(4) Protiv rješenja iz stavka 3. ovoga članka ne može se izjaviti žalba, već se može pokrenuti upravni spor.

(5) Nacionalnu listu priznatih kultivara vinove loze, pravilnikom propisuje ministar.

### ODJELJAK 2.

### PROIZVODNJA

##### Proizvođači grožđa, mošta i vina te punitelji vina

##### Članak 10.

(1) Proizvođač grožđa je svaka pravna ili fizička osoba, koja posjeduje više od 0,1 ha vinograda, te svaka pravna ili fizička osoba bez obzira na površinu vinograda ako u promet stavlja grožđe.

(2) Proizvođač mošta i vina je svaka pravna ili fizička osoba, koja proizvodi mošt i/ili vino i raspolaže s objektom za preradu grožđa i proizvodnju mošta i vina te proizveden mošt i vino stavlja u promet.

(3) Proizvođač grožđa, mošta i vina je svaka pravna i fizička osoba, koja posjeduju više od 0,1 ha vinograda i/ili proizvedeno grožđe, mošt i vino stavlja u promet.

(4) Punitelji vina su pravne ili fizičke osobe, koje obavljaju samo poslove punjenja i promet vina i moraju raspolagati s objektom za punjenje vina koji ispunjava minimalne tehničke uvjete, te posjeduju opremu za punjenje i opremu za skladištenje vina kao otvorene robe (rinfuza).

(5) Nekomercijalni proizvođač jest fizička osoba, pojedinac, koji proizvodi vino za vlastitu potrošnju i potrošnju članova svojeg kućanstva ili svojih gostiju, pod uvjetom da se ne radi o prodaji iz članka 62. Zakona o trošarinama (»Narodne novine«, br. 22/13, 32/13, 81/13, 100/15, 120/15 i 115/16) i ne smatra se proizvođačem grožđa iz stavka 1. ovoga članka.

##### Proizvodnja grožđa, mošta i vina

##### Članak 11.

(1) Proizvodnja grožđa obuhvaća sve agrotehničke i ampelotehničke zahvate u vinogradu, uključujući berbu.

(2) Proizvodnja mošta i vina obuhvaća prijevoz i preuzimanje grožđa, preradu grožđa i tehnološke postupke u proizvodnji mošta i vina te skladištenje.

##### Enološki postupci

##### Članak 12.

(1) U proizvodnji grožđa, mošta i vina smiju se koristiti isključivo enološki postupci i obrade propisani člankom 80. Uredbe 1308/2013 i Uredbom 606/2009.

(2) O provedbi pojedinih enoloških postupaka kao i o primjeni pojedinih enoloških sredstava iz stavka 1. ovoga članka mora se prije provođenja postupka obavijestiti Centar i/ili nadležnu inspekciju u za to propisanom roku.

(3) U godinama s iznimno nepovoljnim klimatskim prilikama ministar na preporuku Centra može Odlukom dopustiti dodatno pojačavanje, sukladno Prilogu VIII, dijelu I., odjeljku A, podtočki 3. Uredbe 1308/2013.

(4) U skladu s razvojem tehnologije i znanstvenim spoznajama te potrebama hrvatskog vinarstva u odnosu na zahtjeve utvrđene u stavku 1. ovoga članka, mogu se utvrditi i stroži zahtjevi i njihova ograničenja i iznimke.

(5) Proizvođači, uz prethodno obavještavanje Centra i pod njegovim nadzorom, moraju odlagati sve svoje nusproizvode kod registriranih destilatera iz članka 41. ovoga Zakona, i postupati s nusproizvodima u skladu s Prilogom VIII., dijelom II., odjeljkom D., Uredbe 1308/2013 i člancima 14.a i 14.b Uredbe 606/2009.

(6) Sadržaj alkohola u nusproizvodima mora iznositi najmanje 10% u odnosu na volumni postotak alkohola u proizvedenom vinu.

(7) Postupke i rokove izvještavanja iz stavka 2. ovoga članka, te detaljnije odredbe o enološkim postupcima iz stavka 1. ovoga članka, način kontrole te obavješćivanje i nužne podatke o odlaganju nusproizvoda i izvješćivanju Centra u smislu stavaka 5. ovoga članka, pravilnikom propisuje ministar.

##### Vina s manom i bolesna vina

##### Članak 13.

(1) Vino koje zbog bolesti, mana ili drugih okolnosti (poput neugodnog mirisa ili okusa) pokazuje svojstva koja umanjuju ili u potpunosti isključuju njegovu upotrebljivost kao vina, a uz uvjet da ga nije moguće vratiti u prvobitno stanje nije dozvoljeno staviti u promet.

(2) Vino iz stavka 1. ovoga članka nije dopušteno miješati s drugim vinima i ne smije se koristiti kao hrana, a iznimno prerada takvog vina u ocat ili destilat dopuštena je u slučaju da prerađeni proizvod ne ugrožava zdravlje ljudi.

(3) Vino iz stavka 1. ovoga članka dopušteno je uništiti, a pri transportu ga je potrebno označiti kao vino s manom.

(4) Vino koje je nepovoljno promijenjeno u tolikoj mjeri da odstupa od uobičajene kakvoće vina uslijed:

1. utjecaja mikroorganizama (bolesno vino) i/ili
2. kemijskih ili fizikalnih postupaka ili preuzimanja vinu stranih tvari te nedostatka ili prekomjernosti elementa vina značajnog za ugodan okus (vino s manom),

dopušteno je miješati s drugim vinom s ciljem vraćanja u prvobitno stanje te se vino nastalo takvim miješanjem može staviti u promet isključivo ako više ne pokazuje štetna svojstva ili ih pokazuje u mjeri koja nema nepovoljan utjecaj na vino kao proizvod.

(5) Na zahtjev inspekcije Centar utvrđuje da li se radi o vinu iz stavka 1. ovoga članka ili stavka 4. ovoga članka te inspekciji daje stručnu procjenu o mogućoj upotrebi takvog vina.

### ODJELJAK 3.

### FIZIKALNO–KEMIJSKA I ORGANLEPTIČKA SVOJSTVA

##### Fizikalno-kemijska svojstva

##### Članak 14.

(1) U pogledu fizikalno-kemijskih svojstava i sadržaja određenih tvari vino mora ispunjavati propisane zahtjeve u smislu minimalnih do maksimalnih vrijednosti utvrđenih za kategorije proizvoda u Prilogu VII., dijelu II. Uredbe 1308/2013 i Uredbom 606/2007.

(2) Za utvrđivanje fizikalno-kemijskih svojstava i sadržaja određenih tvari u vinu provode se fizikalno-kemijske analize utvrđene člankom 26. točkom (a) Uredbe 607/2009.

(3) Za hrvatska vina sa zaštićenim oznakama iz članka 27. ovoga Zakona, utvrđivanje fizikalno-kemijskih svojstava i sadržaja određenih tvari pored analiza iz stavka 2. ovoga članka, provode se i dodatne analize svojstava koja predstavljaju svojstvena obilježja toga vina, a propisana su specifikacijama o zaštiti oznake.

(4) S ciljem isticanja specifičnosti i kvalitete hrvatskih vina pored analiza utvrđenih stavkom 2. ovoga članka za hrvatska vina mogu se propisati i analize dodatnih parametara kojima se ističu posebna fizikalno-kemijska svojstva i sadržaj određenih tvari.

(5) Provjere fizikalno-kemijskih svojstava vina provodi ovlašteni laboratorij.

(6) Ovlaštenje za ispitivanje fizikalno-kemijskih svojstava vina može se dodijeliti laboratoriju koji zadovoljava sljedeće uvjete:

1. ima sjedište na području Republike Hrvatske
2. posjeduje dokument o registraciji djelatnosti za obavljanje tehničkog ispitivanja i analize
3. posjeduje potvrdu Hrvatske akreditacijske agencije o akreditaciji laboratorija sukladno normi HRN EN ISO/IEC 17025
4. ne obavlja poslove proizvodnje, zastupanja uvoza i/ili distribucije proizvoda koji je predmet službene kontrole ili sirovina za njegovu proizvodnju i
5. posjeduje valjane dokaze da može provesti sve analize propisane ovim člankom.

(7) Zahtjev za ovlaštenje laboratorija uz koji se prilažu dokazi o ispunjavanju uvjeta iz stavka 6. ovoga članka, podnosi se Ministarstvu.

(8) Ministarstvo donosi rješenje o ovlaštenju laboratorija iz stavka 7. ovoga članka.

(9) Ministarstvo vodi Popis ovlaštenih laboratorija na službenoj mrežnoj stranici Ministarstva.

(10) Protiv rješenja iz stavka 8. ovoga članka ne može se izjaviti žalba, već se može pokrenuti upravni spor.

(11) Provjere dodatnih fizikalno-kemijskih svojstava i sadržaja određenih tvari u vinu u skladu sa stavkom 3. i 4. ovoga članka te dokaze o ispunjavanja uvjeta iz stavka 6. ovoga članka i obrazac zahtjeva iz stavka 7. ovoga članka, pravilnikom propisuje ministar.

##### Organoleptička svojstva

##### Članak 15.

(1) Vina i voćna vina u odnosu na organoleptička svojstava moraju zadovoljavati uvjete u pogledu izgleda (boje i bistroće), mirisa i okusa.

(2) U cilju utvrđivanja organoleptičkih svojstava vina i voćnih vina, provodi se organoleptičko ocjenjivanje.

(3) Organoleptičke analize iz stavka 2. ovoga članka provodi Komisija za organoleptičko ocjenjivanje vina i voćnih vina (u daljnjem tekstu: Komisija), sastavljena od ovlaštenih ocjenjivača vina i voćnih vina (u daljnjem tekstu ocjenjivača), koja se uspostavlja pri Centru.

(4) Zahtjev za ovlaštenje za ocjenjivača podnosi fizička osoba, uz koji prilaže dokaze o ispunjavanju slijedećih uvjeta:

1. radno iskustvo u vinogradsko-vinarskoj struci od najmanje 4 godine
2. završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti:
   * poljoprivrede, smjera vinarstvo i vinogradarstvo ili
   * prehrambene tehnologije, smjera prehrambeno inženjerstvo i
3. osposobljenost za organoleptičko ocjenjivanje vina i voćnih vina.

(5) Centar o zahtjevu iz stavka 4. ovoga članka odlučuje rješenjem.

(6) Centar vodi popis ovlaštenih ocjenjivača.

(7) Centar koordinira, upravlja i osigurava financijske, logističke i materijalne potrebe za rad Komisija.

(8) Pored održavanja organoleptičkog ocjenjivanja vina i voćnih vina u sjedištu, Centar je zadužen za odražavanje organoleptčkog ocjenjivanje vina i voćnih vina na razini vinogradarskih regija i podregija, na način da ga s obzirom na podrijetlo uzoraka provodi Komisija s većinskim regionalnim ocjenjivačima.

(9) Regionalna organizacija iz članka 34. stavka 3. ovoga Zakona predlaže ocjenjivače kao članove Komisije na razini vinogradarskih regija i podregija. Na temelju takvog prijedloga Komisiju imenuje Centar.

(10) Metode ocjenjivanja organoleptičkih svojstava vina, program osposobljavanja ocjenjivača i tehničke uvjete rada Komisije, pravilnikom propisuje ministar.

##### Banka podataka autentičnih vina

##### Članak 16.

(1) Centar provodi uzimanje uzoraka grožđa, vinifikaciju i izotopske analize za potrebe prikupljanja podataka o autentičnim vinima sukladno člancima 27., 28. i 29. Uredbe 2018/274.

(2) Centar je nadležno tijelo za dostavu podataka iz stavka 1. ovoga članka tijelu Europske unije nadležnom za banku podatka autentičnih vina.

### ODJELJAK 4.

### KATEGORIJE PROIZVODA U PROMETU I OSTALE KATEGORIJE VINA

##### Kategorije proizvoda od grožđa, mošta i vina

##### Članak 17.

Pod uvjetom da udovoljavaju posebnim zahtjevima za odgovarajuću kategoriju proizvoda utvrđenu u Dijelu II. Priloga VII., Uredbe 1308/2013 u promet se mogu staviti sljedeće kategorije proizvoda od grožđa, mošta i vina:

* vino
* mlado vino u fermentaciji
* likersko vino
* pjenušavo vino
* kvalitetno pjenušavo vino
* kvalitetno aromatično pjenušavo vino
* gazirano pjenušavo vino
* biser vino
* gazirano biser vino
* mošt
* djelomično fermentirani mošt
* djelomično fermentirani mošt ekstrahiran iz prosušenog grožđa
* koncentrirani mošt
* rektificirani koncentrirani mošt
* vino od prosušenog grožđa
* vino od prezrelog grožđa i
* vinski ocat.

##### Eksperimentalni enološki postupci

##### Članak 18.

(1) Eksperimentalni enološki postupci mogu se provoditi pod uvjetima propisanim člankom 4. Uredbe 606/2009 uz prethodno odobrenje Ministarstva.

(2) Za izdavanje odobrenja za provođenje eksperimentalnog enološkog postupka Ministarstvu se podnosi zahtjev, uz prilaganje pozitivnog mišljenja Centra.

(3) Centar izdaje pozitivno mišljenje o eksperimentalnom enološkom postupku ako utvrdi da:

* je korištenje eksperimentalnih enoloških postupaka prethodno ispitano u laboratorijskim pokusima
* su dosadašnji rezultati pokazali da enološki postupci i sredstva nisu štetni za zdravlje ljudi i
* je za provođenje pokusa potrebna toliko velika količina vina da će proizvođač imati značajne gubitke prihoda ukoliko ne bude u mogućnosti prodati eksperimentalno vino.

(4) Centar izdaje mišljenje na temelju zahtjeva proizvođača uz koji se prilažu dokazi i obrazloženja na pitanja iz stavka 3. ovoga članka i istraživački projekt s jednim eksperimentalnim protokolom.

(5) Ministarstvo o odobrenju eksperimentalnog enološkog postupka iz stavka 1. ovoga članka odlučuje rješenjem.

(6) Protiv rješenja iz stavka 5. ovoga članka ne može se izjaviti žalba, već se može pokrenuti upravni spor.

(7) Trošak izdavanja mišljenja iz stavka 3. ovoga članka snosi podnositelj zahtjeva.

(8) Iznos naknade za izdavanje mišljenja iz stavka 3. ovoga članka, pravilnikom propisuje ministar.

##### Eksperimentalni mošt, vino ili vinski ocat

##### Članak 19.

(1) Eksperimentalni mošt, vino ili vinski ocat je kategorija proizvoda iz članka 17. ovoga Zakona dobivena provedbom odobrenog eksperimentalnog postupka.

(2) Eksperimentalno vino prilikom stavljanja u promet mora imati rješenje o stavljanju u promet iz članka 37. ovoga Zakona.

(3) Eksperimentalni mošt, vino ili vinski ocat prilikom stavljanja u promet mora biti označen nazivom kategorije proizvoda iz članka 17. ovoga Zakona, uz dodatak riječi „eksperimentalno“.

### ODJELJAK 5.

### VINOGRADARSKI REGISTAR, OBVEZNE IZJAVE, PRATEĆI DOKUMENTI I ULAZNI I IZLAZNI REGISTRI

##### Vinogradarski potencijal

##### Članak 20.

(1) Vinogradarski proizvodni potencijal Republike Hrvatske su ukupne površine postojećih vinograda za proizvodnju vinskog grožđa.

(2) U svrhu evidencije vinogradarskog proizvodnog potencijala Republike Hrvatske, posjednici vinograda proizvođači iz članka 10. stavaka 1. i 3. ovoga Zakona imaju obvezu Agenciji za plaćanja prijaviti postojeće površine vinograda te njihovo krčenje i/ili novu sadnjuradi evidentiranja u Vinogradarskom registru.

(3) U svrhu iz stavka 2. ovoga članka nekomercijalni proizvođači iz članka 10. stavka 5. ovoga Zakona imaju obvezu prijaviti postojeće površine vinograda te njihovo krčenje i/ili novu sadnju u Vinogradarskom registru.

(4) Proizvođači koji iskrče vinograd evidentiran u sustavu za identifikaciju poljoprivrednih parcela i evidenciju uporabe poljoprivrednoga zemljišta u digitalnom grafičkom obliku (ARKOD), imaju obvezu prijaviti krčenje tog vinograda Agenciji za plaćanja u roku od trideset dana od dana krčenja vinograda.

(5) Proizvođači koji posade vinograd imaju obvezu prijaviti Agenciji za plaćanja da su izvršili sadnju vinograda, najkasnije do 31. svibnja te prijaviti površine koje nisu prijavljene u Vinogradarski registar.

(6) Način prijave i potrebne obrasce za prijavu postojećeg vinograda, nove sadnje ili krčenja vinograda, pravilnikom propisuje ministar.

##### Vinogradarski registar

##### Članak 21.

(1) Vinogradarski registar je elektronička baza koju vodi Agencija za plaćanja kao izdvojenu bazu u okviru Upisnika poljoprivrednika prema posebnom propisu kojim se određuju ciljevi i mjere poljoprivredne politike.

(2) Vinogradarski registar vodi se sukladno članku 7. stavku 2. Uredbe 2018/273.

(3) Pored podataka iz Priloga III. Uredbe 2018/273 Vinogradarski registar sadrži i podatke o:

* vinogradarskom potencijalu iz članka 20. ovoga Zakona
* povijesnim vinogradarskim položajima
* proizvođačima grožđa, i/ili mošta i/ili vina i njihovim vinogradima te njihovim resursima
* podatke o puniteljima vina te njihovim resursima
* točkama prodaje vina kao otvorne robe sukladno članku 39. ovoga Zakona
* točkama prodaje vina sukladno članku 40. ovoga Zakona.

(4) Obveznici upisa u Vinogradarski registar su proizvođači iz članka 10. stavka 1., 2., 3. i 5. ovoga Zakona te punitelji vina iz članka 10. stavka 4. ovoga Zakona i ugostitelji iz članka 40. ovoga Zakona.

(5) Prilikom upisa u Vinogradarski registar obveznici upisa registriraju svoje resurse za proizvodnju grožđa i/ili proizvodnju mošta i vina i/ili proizvodnju grožđa, mošta i vina, odnosno punjenja vina.

(6) Prilikom registracije resursa u vinogradarskom registru proizvođači i punitelji prijavljuju:

* za proizvodnju grožđa proizvođač prijavljuje posjedovanje vinograda
* za proizvodnju mošta i vina proizvođač prijavljuje posjedovanje objekta i opreme za preradu grožđa i proizvodnju mošta i vina
* za proizvodnju grožđa, mošta i vina proizvođač prijavljuje posjedovanje vinograda, objekta i opreme za preradu grožđa i proizvodnju mošta i vina i
* za punjenje vina punitelji vina prijavljuju posjedovanje objekta za punjenje vina s opremom za punjenje i opremom za skladištenje vina kao otvorene robe (u rinfuzi) kapaciteta koji odgovara predviđenoj proizvodnji.

(7) Evidentiranje povijesnog vinogradarskog položaja provodi Agencija za plaćanja na temelju zahtjeva proizvođača uz koji se prilaže mišljenje ministarstva nadležnog za kulturu o posebnoj povijesnoj i ambijentalnu vrijednost vinogradarskog položaja.

(8) Obveznici upisa u Vinogradarski registar obvezni su Agenciji za plaćanja prijaviti svaku promjenu podataka koja se vodi u Vinogradskom registru u roku od 15 dana od dana njihova nastanka.

(9) Agencija za plaćanja mora Centru osigurati nesmetan pristupa svim podacima iz Vinogradarskog registra te svu potrebnu razmjenu podatka.

(10) Kontrolu nad točnosti, cjelovitosti te pravovremenosti dostave podataka koje upisani subjekti dostavljaju u Vinogradarski registar, osim nadležnih inspekcijskih službi, provodit će Centar i Agencija za plaćanja.

(11) Detalje vezane uz podatke, koji se vode u vinogradarskom registru iz stavka 3. ovoga članka, zahtjev i dokaze koji se podnose u cilju da se vinograd evidentira kao povijesni vinogradarski položaj, obrasce za podnošenje zahtjeva za upis i nužne podatke sukladno stavku 5. ovoga članka, dokaze za prijavu resursa iz stavka 6. ovoga članka, obaveze proizvođača vezane uz prikupljanja i rokove za dostavu podatka u Vinogradarski registar, pravilnikom propisuje ministar.

##### Upis u Vinogradarski registar

##### Članak 22.

(1) Postupak upisa u Vinogradarski registar pokreće se podnošenjem zahtjeva Agenciji za plaćanja.

(2) Uz zahtjev za upis na propisanom obrascu prilažu se dokazi o posjedovanju ili raspolaganju odgovarajućih resursa iz članka 21. stavka 6. ovoga Zakona u cilju registracije djelatnosti.

(3) Vinogradarski registar vodi Agencija za plaćanja kao javnu službenu evidenciju u elektroničkom obliku koja sadržava vjerodostojne i ažurirane podatke o obveznicima upisa iz članka 21. stavka 4. ovoga Zakona.

(4) Vinogradarski registar namijenjen je ostvarivanju načela pravne sigurnosti između države i pojedinca te pojedinca prema trećim osobama o činjenicama koje su predmetom upisa, a prema načelu javnosti pojedini podaci su javni.

(5) Agencija za plaćanja unosi i evidentira podatke u Vinogradarski registar, a podaci se objedinjavaju u središnjoj bazi podataka Upisnika poljoprivrednika te su njezin sastavni dio i mogu se koristiti kao dio provedbe integriranog administrativnog i kontrolnog sustava (IAKS).

(6) Agencija za plaćanja u okviru prenesenih javnih ovlasti sukladno ovom Zakonu kao jedinstveno javnopravno tijelo vodi upravni postupak vezan uz upis u Vinogradarski registar te obavlja i druge upravne i administrativne poslove radi evidentiranja podataka o subjektima u proizvodnji grožđa i vina.

(7) Agencija za plaćanja rješava u provedbi postupka iz stavka 6. ovoga članka na temelju podnesenog zahtjeva za upis u Vinogradarski registar iz stavka 1. ovoga članka.

(8) Agencija za plaćanja ovlaštena je za donošenje rješenja kojim odlučuje o zahtjevu iz stavka 1. ovoga članka te za izdavanje potvrda o činjenicama koje se vode u Vinogradarskom registru

(9) Protiv rješenja Agencije za plaćanja iz stavka 7. ovoga članka može se izjaviti žalba Ministarstvu.

(10) Obrazac zahtjeva i potrebne dokaze koji se prilažu uz zahtjev iz stavka 1. ovoga članka te sadržaj, oblik i način vođenja Vinogradarskog registra, pravilnikom propisuje ministar.

##### Obvezne izjave

##### Članak 23.

(1) Proizvođači iz članka 10. stavaka 1., 2. i 3. ovoga Zakona te punitelji vina iz članka 10. stavka 4. ovoga Zakona podnose obvezne izjave, i to: izjave o berbi, izjave o proizvodnji i izjave o zalihama Agenciji za plaćanja u skladu s člancima 31. do 33. Uredbe 2018/273 i člancima 22. do 24. Uredbe 2018/274.

(2) Pored obveznih izjava proizvođači iz stavka 1. ovoga članka Agenciji za plaćanja podnose i izjavu o očekivanoj berbi.

(3) Sadržaj, obrasce i rokove za podnošenje izjava iz stavka 1. i 2. ovoga članka pravilnikom propisuje ministar.

##### Prateći dokumenti

##### Članak 24.

(1) Proizvode iz članka 17. ovoga Zakona, osim vinskog octa, u prometu prate dokumenti sukladno člancima 8. do 27. Uredbe 2018/273.

(2) Proizvođači iz članka 10. stavaka 1., 2. i 3. ovoga Zakona te punitelji vina iz članka 10. stavka 4. ovoga Zakona upisani u Vinogradarski registar, moraju prilikom stavljanja u promet proizvoda iz članka 17. ovoga Zakona, osim vinskog octa obuhvaćenog oznakama KN 2209 00 11 i 2209 00 19, u slučaju da ne raspolažu dokumentima iz članka 10. stavka 1. podstavka (a) točaka i.) i ii.) Uredbe 2018/273, moraju za taj proizvod imati dokument koji prati pošiljku u skladu s člankom 10. stavkom 1. podstavkom (a) točkom iii.) Uredbe 2018/273.

(3) Prateći dokument u skladu s člankom 10. stavkom 1. podstavkom (a) točkom iii.) Uredbe 2018/273 (u daljnjem tekstu: prateći dokument) na zahtjev fizičke i pravne osobe izdaje i ovjerava Agencija za plaćanja.

(4) Sadržaj i obrasce pratećeg dokumenta iz stavka 2. ovoga članka, način numeriranja obrasca, obavezu izdavanja i postupanja s pratećim dokumentom te načine izdavanja i ovjera pratećeg dokumenta, pravilnikom propisuje ministar.

##### Ulazni i izlazni registri

##### Članak 25.

(1) Proizvođači iz članka 10. stavka 2. i 3. te punitelji vina iz stavka 4. ovoga Zakona upisani u Vinogradarski registar moraju voditi ulazne i izlazne registre (u daljnjem tekstu: registri) u skladu s člankom 28. i 29. Uredbe 2018/273 i Poglavljem IV. Uredbe 2018/274.

(2) U skladu s člankom 28. stavkom 5. Uredbe 2018/273 Ministarstvo će na zahtjev proizvođača obveznika vođenja registra rješenjem odobriti vođenje registra izvan prostora u kojem se drže grožđe, mošt i vino.

(3) Uz Zahtjev iz stavka 2. ovoga članka podnositelj dostavlja i obrazloženje razloga zahtjev za centralno vođenje registra.

(4) Protiv rješenja iz stavka 2. ovoga članka ne može se izjaviti žalba, već se može pokrenuti upravni spor.

(5) Obveznici vođenja registra pored vođenja obvezujućih podatka iz stavka 1. ovoga članka vode i evidencije ulaza i izlaza grožđa, mošta i vina.

(6) U vođenju ulaznog i izlaznog registra kod kategorija proizvoda iz članka 17. ovoga Zakona uzimaju se u obzir:

* gubitci do kojih dolazi prilikom skladištenja, zbog isparavanja ili postupaka prerade te uslijed postupaka u promjenama kategorije proizvoda
* osobna potrošnja proizvođača i njegove obitelji i
* moguće slučajne promjene količine proizvoda.

(7) Gubitke, osobnu potrošnju ili slučajne promjene iz stavka 6. ovoga članka proizvođač mora prijaviti Centru.

(8) Obrasce za evidencije podataka koje se vode u skladu sa stavkom 1. i 5. ovoga članka, kao i rokove unošenja pojedinih podatka u registar, najveće prihvatljive postotke za gubitke, osobnu potrošnju ili slučajne promjene iz stavka 6. ovoga članka, te rokove prijava promjena Centru iz stavka 7. ovoga članka, pravilnikom propisuje ministar.

### ODJELJAK 6.

### ZEMLJOPISNO PODRIJETLO

##### Zemljopisno podrijetlo grožđa, mošta i vina

##### Članak 26.

Hrvatska vina mogu nositi zemljopisnu oznaku područja na kojem su proizvedena kao i tradicionalni izraz ukoliko posjeduju specifična svojstva koja su nastala pod utjecajem okolišnih ili ljudskih čimbenika.

##### Zaštićene oznake i tradicionalni izrazi

##### Članak 27.

(1) Postupci u stjecanju zaštite vezano za zaštićene oznake i tradicionalne izraze provode se sukladno odredbama članaka 92. do 113. Uredbe 1308/2013 i odredbama Poglavlja II. i III. Uredbe 607/2013.

(2) Zaštićene oznake izvornosti i zaštićene oznake zemljopisnog podrijetla, tradicionalni izrazi hrvatskih vina predstavljaju grupno pravo koje mogu koristiti proizvođači koji su upisani u Vinogradarski registar i ako su grožđe, mošt i vino proizvedeni na određenom zemljopisnom području Republike Hrvatske te udovoljavaju odredbama zahtjeva specifikacije proizvoda i specifikacije tradicionalnog izraza.

(3) Tradicionalni izrazi u Republici Hrvatskoj su:

1. Kvalitetno vino s kontroliranim zemljopisnim podrijetlom (kvalitetno vino KZP), koje se može dopuniti izrazom:

* Mlado vino
* Arhivsko vino
* Desertno vino.

1. Vrhunsko vino s kontroliranim zemljopisnim podrijetlom (vrhunsko vino KZP) koje se može dopuniti izrazom:

* Arhivsko vino
* Desertno vino– Kasna berba
* Izborna berba
* Izborna berba bobica
* Izborna berba prosušenih bobica ili
* Ledeno vino.

1. Vrhunsko pjenušavo vino
2. Kvalitetno biser vino
3. Mlado vino ili
4. Opolo.

##### Postupak zaštite oznake izvornosti i oznake zemljopisnog podrijetla

##### Članak 28.

(1) Postupak zaštite oznake izvornosti i oznake zemljopisnog podrijetla za hrvatska vina pokreće se zahtjevom pri Ministarstvu, uz koji se prilaže specifikacija proizvoda.

(2) Ministarstvo u prethodnom nacionalnom postupku provodi provjeru opravdanosti zaštite zahtjeva iz stavka 1. ovoga članka.

(3) U provođenju prethodnog nacionalnog postupka iz stavka 2. ovoga članka i ovisno o njegovim rezultatima Ministarstvo donosi rješenje o prijelaznoj zaštiti ili odbijanju zahtjeva.

(4) Protiv rješenja iz stavka 3. ovoga članka ne može se izjaviti žalba, već se može pokrenuti upravni spor.

(5) Zaštićene oznake izvornosti (u daljnjem tekstu: ZOI) za hrvatska vina proizvedena u Republici Hrvatskoj mogu se utvrditi za određenu vinogradarsku podregiju, vinogorje i vinogradarske položaje.

(6) Zaštićene oznake zemljopisnog podrijetla (u daljnjem tekstu: ZOZP) za hrvatska vina mogu se utvrditi za određenu vinogradarsku regiju.

(7) Uvjeti utvrđeni u stavcima 5. i 6. ovoga članka i člankom 29. ovoga Zakona ne odnose se na postojeće ZOI i tradicionalne izraze zaštićene u postupku pristupanja Republike Hrvatske Europskoj uniji (u daljnjem tekstu: postojeći ZOI; postojeći tradicionalni izrazi; postojeći dodatni tradicionalni izrazi).

(8) Postojeće ZOI i postojeći tradicionalni izrazi iz stavka 7. ovoga članka mogu se prilikom označavanja koristiti zajedno.

(9) U postupku izmjene postojećih ZOI i postojećih tradicionalnih izraza prethodni postupak i zahtjev podnosi se Ministarstvu s ciljem utvrđivanja opravdanosti i reprezentativnosti podnositelja zahtjeva.

(10) Obrazac zahtjeva za postupak zaštite oznake izvornosti i oznake zemljopisnog podrijetla, pravilnikom propisuje ministar.

##### Postupak zaštite tradicionalnog izraza

##### Članak 29.

(1) Postupak zaštite tradicionalnog izraza za hrvatska vina pokreće se u Ministarstvu po službenoj dužnosti ili na zahtjev reprezentativne skupine proizvođača.

(2) Uz zahtjev iz stavka 1. ovoga članka podnositelj zahtjeva dostavlja i specifikaciju za tradicionalni izraz.

(3) Ministarstvo o zahtjevu iz stavka 1. ovoga članka odlučuje rješenjem.

(4) Proitiv rješenja iz stavka 3. ovoga članka ne može se izjaviti žalba, već se može pokrenuti upravni spor.

(5) Obrazac zahtjeva za postupak zaštite tradicionalnog izraza, pravilnikom propisuje ministar.

##### Lista zaštićenih oznaka i tradicionalnih izraza

##### Članak 30.

(1) Ministarstvo vodi Listu zaštićenih oznaka i tradicionalnih izraza hrvatskih vina za zaštićene oznake i tradicionalne izraze zaštićene sukladno članku 28. stavku 3. i 7. i članku 29. ovoga Zakona (u daljnjem tekstu: Lista), koja se objavljuje na mrežnim stranicama Ministarstva.

(2) Sadržaj i način vođenja Liste u odnosu na uvođenje te brisanje oznaka s Liste, pravilnikom propisuje ministar.

##### Kontrola zaštićenih oznaka i tradicionalnih izraza

##### Članak 31.

Kontrolu zaštićenih oznaka i tradicionalnih izraza iz članka 30. ovoga Zakona jednom godišnje provodi Centar u skladu s člankom 25. Uredbe 607/2009.

### ODJELJAK 7.

### OZNAČAVANJE VINA

#### PODODJELJAK 1.

#### OZNAČAVANJE VINA

##### Označavanje

##### Članak 32.

(1) Proizvodi iz Priloga VII. dijela II. točaka od 1. do 11., 13., 15. i 16. Uredbe 1308/2013 u prometu moraju biti označeni sukladno odredbama članaka 117. do 121. Uredbe 1308/2013, te odredbama Poglavlja IV. Uredbe 607/2009, ovoga Zakona i njegovim podzakonskim propisima.

(2) Zabranjeno je stavljanje u promet vina bez oznaka, s nepotpunim oznakama ili oznakama koje ne odgovaraju pravom stanju.

(3) U označavanju proizvoda ne smiju se koristiti riječi, pojmovi, slike, oprema, nagrade i drugi navodi, koji bi potrošača mogli obmanuti ili ga dovesti u zabludu.

(4) Iznimno od odredbi stavka 1. ovoga članka u slučaju kada se ti proizvodi izvoze, može se na zahtjev odobriti označavanje proizvoda na način da se na etiketi proizvoda namijenjenih izvozu navedu podaci koji su protivni pravilima o označavanju utvrđenim propisima Europske unije, pod uvjetom da su takvi podaci i takav način označavanja propisani zakonodavstvom treće zemlje u koju se izvozi.

(5) Zahtjev za odobrenje iz stavka 4. ovoga članka uz koji se prilažu dokazi o zahtjevima zemlje uvoznice za posebnim označavanjem, podnosi se Ministarstvu.

(6) Ministarstvo donosi rješenje o zahtjevu za odobrenje iz stavka 4. ovoga članka.

(7) Protiv rješenja iz stavka 6. ovoga članka ne može se izjaviti žalba, već se može pokrenuti upravni spor.

(8) U slučaju da se ime ili adresa punionice, proizvođača, uvoznika ili prodavača hrvatskih vina sastoje od zaštićene oznake izvornosti ili oznake zemljopisnog podrijetla, ili ako sadrže zaštićenu oznaku izvornosti ili oznaku zemljopisnog podrijetla, na etiketi se ti nazivi navode slovima, koja nisu veća od polovice veličine slova upotrijebljenih za isticanje zaštićene oznake izvornosti ili oznake zemljopisnog podrijetla.

(9) Odredbe vezane za posebno označavanje hrvatskih vina sa zaštićenim oznakama koja su fermentirala, dozrijevala ili odležala u drvenoj posudi, i koja se pune na području Republike Hrvatske, ali se još ne stavljaju na tržište niti se izvoze, a za koja je radi nadzora i kontrole vina potrebno dodatno označavanje korištenjem obveznih i neobveznih navoda u označavanju vina, pravilnikom propisuje ministar.

##### Označavanje zemljopisnog podrijetla vina i tradicionalnih izraza

##### Članak 33.

(1) Zemljopisne oznake i tradicionalne izraze zaštićene sukladno članku 28. stavku 3. i 7. i članku 29. ovoga Zakona može nositi hrvatsko vino koje udovoljava uvjetima utvrđenim za označavanje zemljopisnim oznakama i tradicionalnim izrazima, odnosno zahtjevima utvrđenim u specifikacijama proizvoda, kojima se detaljnije opisuju i određuju uvjeti koje moraju ispunjavati proizvodi da bi nosili oznake zemljopisnog podrijetla.

(2) Prilikom označavanja hrvatskih vina zemljopisnom oznakom mogu se koristiti i dodatni tradicionalni izrazi iz članka 28. stavka 7. ovoga Zakona.

#### PODODJELJAK 2.

#### PROMOCIJA HRVATSKIH VINA

##### Nacionalna organizacija vinara i vinogradara

##### Članak 34.

(1) Nacionalna organizacija vinara i vinogradara Hrvatske (u daljem tekstu: Nacionalna organizacija) je jedinstvena organizacija vinara i vinogradara, sastavljana od četiri regionalne organizacije iz stavka 3. ovoga članka, po principu vinogradarskih regija iz članka 7. stavka 4. ovoga Zakona koja ima za cilj promicanje hrvatskog vinarstva.

(2) Nacionalna organizacija provodi slijedeće aktivnosti:

* promidžbene aktivnosti hrvatskih vinara
* provodi i koordinira poslove oko sustava marketinškog označavanja hrvatskih vina iz članka 35. ovoga Zakona
* koordinira rad regionalnih udruženja vinara
* utvrđuje znakove i nazive za poseban sustav marketinškog označavanja hrvatskih vina i
* upravlja statusom postojećih zaštićenih oznaka izvornosti, koje su stečene ulaskom Republike Hrvatske u Europsku uniju, u smislu predlaganja njihovih promjena ili ukidanja te promjena specifikacija proizvoda za pojedine oznake.

(3) Regionalne organizacije vinara i vinogradara (u daljnjem tekstu: Regionalne organizacije) okupljaju proizvođače grožđa, mošta i vina iz članka 10. stavka 1., 2, i 3. ovoga Zakona koji su organizirani po principu vinogradarskih regija iz članka 7. stavka 4. ovoga Zakona u:

* Regionalnu organizaciju vinara i vinogradara Slavonije i Hrvatskog Podunavlja
* Regionalnu organizaciju vinara i vinogradara Hrvatske Istre i Kvarnera
* Regionalnu organizaciju vinara i vinogradara Dalmacije i
* Regionalnu organizaciju vinara i vinogradara Središnje bregovite Hrvatske.

(4) Regionalne organizacije provode sljedeće aktivnosti:

* provode promidžbene aktivnosti vinara iz svoje regije
* provode poslove oko sustava marketinškog označavanja vina iz svoje regije
* predlažu članove Komisije za organoleptičko ocjenjivanje vina na razini regija i podregija sukladno članku 15. stavka 9. ovoga Zakona
* daju tehničku i stručnu podršku vinarima u širenju korištenja zaštićenih oznaka u sektoru vinarstva Republike Hrvatske, kroz pripremu prijedloga specifikacija i druge po vezane aktivnosti i
* surađuju sa regionalnim uredima Centra i razmjenjuju podatke.

(5) Svi vinogradari i vinari imaju pravo na članstvo u Regionalnim organizacijama sukladno sjedištu proizvođača u Upisniku poljoprivrednika.

(6) Zahtjev za priznavanje Nacionalne organizacije podnosi se Ministarstvu, uz prilaganje dokaza o ispunjavanju slijedećih uvjeta:

1. da ima pravnu osobnost
2. da su je osnovale Regionalne organizacije i
3. da ima statut ili osnivački akt kojim se uređuju:

* prava i obveza članova/osnivača
* novčani doprinos članova i
* način provedbe aktivnosti iz stavka 2. ovoga članka - pravo glasa članova, koje se temelji na principu demokratičnosti.

(7) Zahtjev za priznavanje Regionalne organizacije podnosi se Ministarstvu, uz prilaganje dokaza o ispunjavanju sljedećih uvjeta:

1. da ima pravnu osobnost
2. da zastupa većinu proizvođača na razini regije i
3. da ima statut ili osnivački akt kojim se uređuju:

* prava i obveza članova/osnivača
* novčani doprinos članova po hektaru i litri proizvedenog vina
* način provedbe aktivnosti iz stavka 4. ovoga članka i
* pravo glasa članova proizvođača, koje se temelji na principu demokratičnosti.

(8) Ministarstvo o zahtjevu za priznavanje Nacionalne i Regionalne organizacije odlučuje rješenjem.

(9) Protiv rješenja iz stavka 8. ovoga članka ne može se izjaviti žalba, već se može pokrenuti upravni spor.

(10) Ministarstvo će Nacionalnoj organizaciji i Regionalnim organizacijama sufinancirati aktivnosti iz stavaka 2. i 4. ovoga članka.

(11) Iznos sufinanciranja pojedinih aktivnosti nacionalnih i regionalnih organizacija odlukom utvrđuje ministar.

##### Marketinško označavanje hrvatskih vina

##### Članak 35.

(1) Uspostavlja se poseban sustav marketinškog označavanja hrvatskih vina koji ističe regionalne i tradicionalne posebnosti vinarstva Republike Hrvatske kroz marketinške regije.

(2) Marketinške regije iz stavka 1. ovoga članka sukladne su području vinogradarske regije iz članka 5. ovoga Zakona.

(3) Pripadnost sustavu marketinškog označavanja identificira se uspostavom i korištenjem posebnog marketinškog znaka te naziva kojeg će odrediti Nacionalna organizacija.

(4) Uvjete i način korištenja marketinškog znaka i naziva iz stavka 3. ovoga članka, te način označavanja donosi Nacionalna organizacija internim aktom.

(5) Interni akt iz stavka 4. ovoga članka javno se objavljuje na mrežnim stranicama Nacionalne organizacije.

##### Označavanje i prezentiranje vina s marketinškom oznakom

##### Članak 36.

(1) U označavanju vina oznakama iz članaka 35. ovoga Zakona provodi se na način da se marketinški podaci vežu uz podatke i znak proizvođača te se prezentiraju i ističu na prednjoj etiketi.

(2) Označavanje vina oznakama iz stavka 1. ovoga članka provodi se promidžba hrvatskih vina i širenje prepoznatljivosti hrvatskih vina kroz marketinške aktivnosti za koje svaki proizvođač plaća naknadu u korist posebnog računa Nacionalne organizacije u skladu s količinama vina koje stavlja u promet. Sredstvima s posebnog računa raspolažu Regionalne i Nacionalna organizacija.

(3) Detaljne odredbe vezane uz način prezentiranja oznaka iz stavka 1. ovoga članka, visinu i način određivanja naknade iz stavka 2. ovoga članka, te račun na koji se uplaćuje način prikupljanja naknade i zaduženja vezana uz prikupljanje naknade te raspodjelu prikupljenih sredstva između Regionalnih i Nacionale organizacije donosi Nacionalna organizacija internim aktom.

### ODJELJAK 8.

### STAVLJANJE U PROMET I UVJETI PRODAJE

##### Stavljanje u promet grožđa, mošta i vina

##### Članak 37.

(1) U Republici Hrvatskoj u promet se smiju staviti grožđe, mošt, vino i voćno vino, koje udovoljava odredbama ovoga Zakona i propisima Europske unije.

(2) Hrvatsko vino se može staviti u promet nakon završetka postupka njegove dorade, a sukladno tehnologiji proizvodnje, te izdavanja rješenja o stavljanju u promet.

(3) Zahtjev za izdavanje rješenja iz stavka 2. ovoga članka proizvođači vina podnose Centru.

(4) Prije stavljanja u promet hrvatskih vina, bez zaštićenih oznaka, provodi se provjera obveznih izjava i fizikalno-kemijskih svojstva iz članka 14. stavka 2. ovoga Zakona, te provjera ispunjavanja uvjeta za označavanje naziva sorte.

(5) Prije stavljanja u promet vina, koja nose ZOI i vina s ZOZP i tradicionalnim izrazima, kao i sortnim vinima bez zaštićenih oznaka, provodi se administrativna provjera obveznih izjava, fizikalno-kemijsko ispitivanje iz članka 14. stavka 3. ovoga Zakona i organoleptičko ispitivanje iz članka 15. ovoga Zakona, te provjera ispunjavanja uvjeta iz specifikacije proizvoda i/ili specifikacije tradicionalnog izraza navedenih u Listi.

(6) Na temelju zahtjeva te rezultata provjera iz stavaka 4. i 5. ovoga članka Centar donosi rješenje o stavljanju u promet hrvatskih vina.

(7) Proizvođači vina plaćaju naknadu za troškove fizikalno-kemijskih i organoleptičkih ispitivanja u postupku izdavanja rješenja iz stavka 2. ovoga članka, sukladno količinama vina koje se tim rješenjem stavljaju u promet.

(8) Sredstva prikupljena od naknada iz stavka 7. ovoga članka uplaćuju se u državni proračun i koriste se za provođenje fizikalno-kemijskih i organoleptičkih ispitivanja u postupku izdavanja rješenja iz stavka 2. ovoga članka.

(8) Uz rješenje iz stavka 6. ovoga članka za pretpakirana vina, koja nose oznaku ZOI i oznaku ZOZP, Centar izdaje markice za obilježavanje vina u skladu člancima 35. i 36. ovoga Zakona.

(9) Sredstva za tiskanje markica iz stavka 8. ovoga članka osiguravaju se u Državnom proračunu Republike Hrvatske.

(10) Dodatne dokumente i podatke koje proizvođači trebaju dostaviti u postupku iz stavaka 5. i 6. ovoga članka, nužne provjere Centra prije izdavanja rješenja, obrazac zahtjeva za izdavanje rješenja te visinu naknade za troškova fizikalno-kemijskih i organoleptičkih ispitivanja u postupku izdavanja rješenja, pravilnikom će propisati ministar.

##### Zabrane

##### Članak 38.

Zabranjuje se promet:

1. vina iz članka 13. ovoga Zakona
2. proizvoda iz članka 17. ovoga Zakona u slučaju kad su štetni za zdravlje ljudi
3. vina koja imaju nedostatke (prenizak ili previsok sadržaj određenih tvari)
4. mošta i vina koji su proizvedeni nedozvoljenim enološkim postupcima i sredstvima
5. mošta i vina koji su neispravno označeni
6. vina koja su proizvedena nedozvoljenim miješanjem grožđa, mošta i vina
7. vina koja su patvorena
8. mošta ili vina ili moštu i vinu sličnih pića, koja su proizvedena od jedne ili od nekih od slijedećih tvari:
   * umjetnih tvari, s vrenjem ili bez njega (patvoreno vino)
   * vina pomiješanog s patvorenim vinom
   * ostataka prerade vina ili pića (komina, talog) ili
   * plodova koji nisu vinsko grožđe.
9. pošiljke grožđa, mošta i vina koju ne prate prateći dokumenti iz članka 24. ovoga Zakona ili pošiljke koju prate dokumenti s netočnim ili nepotpunim podatcima
10. vina iz uvoza bez odgovarajućih pratećih dokumenata iz članka 90. Uredbe 1308/2013 i Poglavlja IV., odjeljka II. Uredbe 2018/273
11. hrvatskih vina koja nemaju rješenje za stavljanje u promet.

##### Uvjeti prodaje grožđa i vina u maloprodaji

##### Članak 39.

(1) Grožđe se pored izravne prodaje u vinogradu u posjedu fizičkih i pravnih osoba koje proizvode grožđe, smije stavljati u promet samo na dozvoljenim prodajnim mjestima, koja za tu svrhu određuju jedinice lokalne samouprave i o tome obavještavaju Ministarstvo i nadležnog vinarskog inspektora.

(2) Vino se u maloprodaji konačnom potrošaču prodaje samo u originalno zatvorenim bocama ili drugim posudama koje čuvaju kvalitetu upakiranog proizvoda kao pretpakovine.

(3) Iznimno od stavka 2. ovoga članka proizvođači upisani u Vinogradarski registar mogu vino prodavati kao otvorenu robu (rinfuzu) u prostorijama u kojima obavljaju proizvodnju, preradu i doradu ili u svojim specijaliziranim prodavaonicama, sukladno odredbama posebnog propisa koji uređuje trgovinu.

(4) Uvjete vezane uz prostorije za prodaju i način prodaje proizvoda iz stavka 3. ovoga članka kao otvorene robe pravilnikom propisuje ministar.

##### Uvjeti prodaje vina u ugostiteljstvu

##### Članak 40.

(1) Vino u ugostiteljskom objektu može se držati samo u originalno zatvorenim bocama i posudama do najviše 60 litara.

(2) Vino u ugostiteljskim objektima može se:

* prodavati u originalno zatvorenim bocama i posudama ili
* prodavati na čaše iz originalno zatvorenih boca i posuda do 1,5 litre.

(3) Iznimno od stavka 2. podstavka 2. ovoga članaka ugostiteljski objekt može držati i prodavati vino u posudama od 1,5 do 60 litara kao otvorenu robu, pod uvjetom da vodi evidenciju nabave i prodaje vina kao otvorene robe.

(4) Način držanja i postupanja s posudama vina te način vođenja i sadržaj evidencije iz stavka 3. ovoga članka, pravilnikom propisuje ministar.

### ODJELJAK 9.

### DESTILACIJA

##### Destilacija

##### Članak 41.

(1) Pravna i fizička osoba, koja od nusproizvoda i vina godišnje proizvodi više od 20 litra apsolutnog alkohola i/ili koja posjeduje opremu za provođenje destilacije mora biti upisana u Upisnik destilatera.

(2) Upis u upisnik pokreće se zahtjevom Ministarstvu, uz koji se prilažu dokazi o raspolaganju opreme provođenje destilacije.

(3) Ministarstvo donosi rješenje o upisu u Upisnik destilatera.

(4) Protiv rješenja iz stavka 3. ovoga članka ne može se izjaviti žalba, već se može pokrenuti upravni spor.

(5) Pravna i fizička osoba upisana u Upisnik destilatera mora voditi evidenciju o nusproizvodima i vinu korištenom u destilaciji te proizvodnji, prometu i kvaliteti destilata.

(6) Obrazac zahtjeva i podatke za upis u Upisnik destilatera, podatke koje moraju voditi destilateri, te način predaje sporednih proizvoda i vina za destilaciju, te način i podatke te formiranje evidencije iz stavka 5. ovoga članka propisuje ministar pravilnikom.

## POGLAVLJE II.

## VOĆNA VINA

##### Voćna vina

##### Članak 42.

(1) Voćna vina jesu poljoprivredni prehrambeni proizvodi dobiveni fermentacijom soka ili pulpe svježeg i za to pripremljenog voća.

(2) Kategorije voćnih vina su:

1. voćno vino
2. desertno voćno vino
3. aromatizirano voćno vino
4. biser voćno vino
5. pjenušavo voćno vino i
6. razblaženo voćno vino.

(3) Pravila proizvodnje za pojedine kategorije, označavanje, način i uvjete za stavljanje u promet te troškove izdavanja rješenja o stavljanu u promet, te uvjete i način oglašavanja proizvoda iz stavka 2. ovoga članka ministar propisuje pravilnikom.

## POGLAVLJE III.

## OGLAŠAVANJE

##### Oglašavanje vina

##### Članak 43.

(1) Zabranjuje se svako oglašavanje vina bez zaštićenih oznaka.

(2) Dopušteno je oglašavanje vina sa zaštićenim oznakama izvornosti u medijima sukladno zakonskim propisima kojima se uređuje područje medija.

# GLAVA III.

# ADMINISTRATIVNA KONTROLA I KONTROLA NA TERENU CENTRA

##### Administrativna kontrola

##### Članak 44.

(1) Centar u provođenju kontrola sukladnosti vina provodi administrativnu kontrolu i kontrolu na terenu, a koje prema potrebi uključuje i uzimanje uzoraka i slanje uzoraka na laboratorijsku analizu.

(2) Administrativna kontrola obuhvaća kontrolu usklađenosti svih podnesenih zahtjeva sa zakonskim i podzakonskim propisima, odnosno odgovarajućim uredbama Europske unije.

##### Kontrola na terenu

##### Članak 45.

(1) Kontrolu na terenu koja je potrebna za utvrđivanje činjenica i okolnosti važnih za izdavanje rješenje o stavljanju vina u promet, upisa u Vinogradarski registar i točnosti podataka koji se vode u Vinogradarskom registru na temelju ovoga Zakona i propisa Europske unije obavljaju nadzornici Centra kao javnu ovlast.

(2) Nadzornik je službena osoba koja po zakonu obavlja kontrolu na terenu i ima ovlasti za obavljanje određenih radnji u tom postupku.

(3) Nadzornik u kontroli na terenu postupa u skladu s odredbama ovoga Zakona i internim procedurama Centra te po obavljenoj kontroli sastavlja izvješće o kontroli na terenu.

(4) Uzorak na kojem će biti provedena kontrola na terenu podnesenih zahtjeva odabire se na podlozi analize rizika i elemenata reprezentativnosti, uključujući i slučajni odabir, koje za svaku godinu donosi Centar.

(5) Centar će na temelju rezultata provedenih kontrola za svaku godinu ocijeniti učinkovitost parametara koji su korišteni pri analizi rizika u prethodnoj godini te prema potrebi unaprijediti metode analize rizika koje će biti korištene za iduću godinu.

(6) Proizvođači upisani Vinogradarski registar dužni su omogućiti obavljanje kontrole na terenu te tijekom provedbe kontrole na terenu dati na uvid podatke i dokumente.

(7) U slučaju sprječavanja izvršenja kontrole na terenu Centar rješenjem odbija zahtjev za izdavanje rješenja o stavljanju u promet vina, osim u slučajevima više sile ili iznimnih okolnosti sukladno članku 59. Uredbe (EU) br. 1306/2013.

(8) Centar u provedbi kontrole na terenu prema potrebi može uključiti i uzimanje uzoraka i analizu, koje se provode na temelju ovoga Zakona i propisa donesenih na temelju njega.

(9) Ako se u provedenim laboratorijskim analizama utvrdi da uzorak ne odgovara propisanim zahtjevima, troškove uzorkovanja i laboratorijske analize uzoraka snosi proizvođač, a ako uzorak odgovara propisanim zahtjevima, troškovi se podmiruju na teret Centra. Naknada vrijednosti uzetog uzorka ne nadoknađuje se za uzorke koji su uzeti za potrebe ispitivanja.

(10) Ako se u provedbi kontrole na terenu utvrde nepravilnosti izvješće o kontroli na terenu Centar dostavlja nadležnoj inspekciji i Agenciji za plaćanja u slučaju nepravilnosti vezanih za Vinogradarski registar.

(11) Agencija za plaćanja na temelju izvješće o kontroli na terenu Centra ispravlja podatke u Vinogradarskom registru.

# GLAVA IV.

# NADZOR

## POGLAVLJE I.

##### Upravni nadzor

##### Članak 46.

Upravni nadzor nad provedbom ovoga Zakona i propisa donesenih na temelju njega te nad radom Centra i Agencije za plaćanja u povjerenim im poslovima državne uprave obavlja Ministarstvo.

## POGLAVLJE II.

##### Inspekcijski nadzor/službene kontrole

##### Članak 47.

(1) Inspekcijski nadzor/službene kontrole (u daljem tekstu: inspekcijski nadzor) u proizvodnji i prometu grožđa, vina i drugih proizvoda te voćnih vina po ovom Zakonu i propisima donesenim na temelju njega obavlja vinarska inspekcija Ministarstva (u daljnjem tekstu: vinarska inspekcija).

(2) Poslove inspekcijskog nadzora iz nadležnosti vinarske inspekcije provodi vinarski inspektor.

(3) Poslove inspekcijskog nadzora po ovome zakonu iz nadležnosti Carinske uprave provode carinski inspektori, a poslove službene kontrole zdravstvene ispravnosti i higijene/sigurnosti hrane provode sanitarni inspektori, sukladno propisima o hrani.

(4) Vinarski inspektori prema ovome Zakonu kontroliraju jesu li mošt, vino ili drugi proizvodi od grožđa i vina te voćnih vina u prometu proizvedeni i označeni sukladno ovom Zakonu i propisima donesenim na temelju njega.

##### Uvjeti za vinarskog inspektora

##### Članak 48.

(1) Poslove vinarskog inspektora može obavljati osoba koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij poljoprivredne struke, voćarsko-vinogradarsko-vinarskog smjera ili prehrambeno-tehnološke struke, prehrambeno-inženjerskog smjera, položen državni stručni ispit i najmanje četiri (4) godine radnog iskustva na odgovarajućim poslovima.

(2) Službeno svojstvo, identitet i ovlasti vinarski inspektor dokazuje službenom iskaznicom i znakom.

(3) Vinarski inspektor kao ni članovi njegove uže obitelji ne smiju voditi poslove vinogradarstva i/ili vinarstva fizičkim ili pravnim osobama koje proizvode za tržište niti imati udjele u tim osobama niti voditi poslove po nalogu tih osoba.

(4) Obrazac iskaznice i izgled znaka te način vođenja očevidnika o službenim iskaznicama i znakovima pravilnikom propisuje ministar.

##### Ovlasti inspektora

##### Članak 49.

(1) U provedbi inspekcijskog nadzora vinarski inspektor ima sljedeća prava, dužnosti i ovlasti:

1. zatražiti i pregledati isprave kojima se može utvrditi identitet osoba koje podliježu nadzoru i osoba zatečenih na mjestu nadzora
2. zatražiti i pregledati rješenje o upisu u Upisnik poljoprivrednih gospodarstava, izvadak iz sudskog registra, obrtnicu ili iskaznicu OPG-a
3. izvršiti uvid u službene evidencije i baze podataka potrebne za obavljanje nadzora
4. zatražiti i pregledati poslovnu dokumentaciju (poslovne knjige, registre, dokumente, ugovore, isprave) i drugu poslovnu dokumentaciju koja omogućuje uvid u poslovanje stranke
5. fotografirati ili snimiti osobe, vinograde, prostore, objekte i drugo vezano za vinogradarsko-vinarsku proizvodnju
6. pregledati nasade vinove loze radi utvrđivanja i kontrole sortnog sastava nasada, količine i kakvoće grožđa i berbe grožđa
7. organoleptički pregledati vino i druge proizvode od grožđa i vina te voćnih vina u proizvodnji
8. pregledati objekte, poslovne prostorije i sredstva za proizvodnju, preradu, doradu, njegu i punjenje te sredstva u kojima se prevoze masulj, vino i drugi proizvodi od grožđa i vina te voćna vina i dr.
9. zahtijevati podatke i obavijesti o proizvodnji grožđa, vina i drugih proizvoda od grožđa i vina te voćnih vina, kao i o sredstvima i postupcima koji se primjenjuju u proizvodnji, radi utvrđivanja je li proizvodnja obavljena u skladu s ovim Zakonom i propisima donesenim na temelju njega
10. prikupljati podatke i obavijesti od odgovornih osoba, svjedoka i drugih osoba
11. zabraniti uporabu prostorija, posuda, tehničkih sredstava i uređaja dok se ne otklone utvrđeni nedostaci
12. zabraniti preradu grožđa i voća, proizvodnju vina, voćnih vina i drugih proizvoda ako nije udovoljeno uvjetima propisanim ovim Zakonom i propisima donesenim na temelju njega
13. uzimati uzorke vina i drugih proizvoda od grožđa i vina te voćnih vina i enoloških sredstava
14. narediti otklanjanje tehničkih, skladišnih, higijenskih i drugih nedostataka koji se mogu otkloniti
15. narediti povlačenje iz prometa proizvoda koji ne odgovaraju propisanim uvjetima i/ili navedenim oznakama na proizvodu ili ne sadrže propisane oznake
16. po potrebi privremeno oduzeti stvari koje su predmetom počinjena prekršaja
17. narediti onesposobljavanje za izravnu ljudsku potrošnju vina i drugih proizvoda od grožđa i vina te voćnih vina koji ne odgovaraju uvjetima propisanim ovim Zakonom i propisima donesenim na temelju njega ako se proizvod doradom ili preradom ne bi mogao uskladiti s propisanim uvjetima ili ako proizvođač ne obavi doradu ili preradu u danom roku
18. podnosi optužne prijedloge zbog povreda odredaba ovoga Zakona
19. nadzirati i ostalo propisano posebnim propisima.

(2) Pod poslovnim i proizvodnim prostorima te objektima iz stavka 1. ovoga članka smatraju se stambene, poslovne i druge prostorije i prostori u kojima nadzirani subjekt obavlja djelatnost.

(3) Vinarski inspektor u obavljanju inspekcijskog nadzora samostalno utvrđuje činjenice i okolnosti u postupku te na temelju utvrđenih činjenica i okolnosti rješava upravnu stvar.

##### Upravne mjere

##### Članak 50.

(1) Ako vinarski inspektor u postupku inspekcijskog nadzora utvrdi da je povrijeđen ovaj Zakon ili propis donesen na temelju njega rješenjem će:

* narediti da se utvrđeni nedostaci ili nepravilnosti, u primjeni ovoga Zakona kao i propisa donesenih na temelju njega, otklone u određenom roku
* zabraniti proizvodnju grožđa, mošta, vina i voćnih vina ako nisu ispunjeni propisani uvjeti propisani ovim Zakonom i propisima donesenim na temelju njega
* zabraniti promet proizvoda iz članka 38. ovog Zakona i/ili
* zabraniti i narediti povlačenje s tržišta patvorenog, bolesnog i proizvoda s manom.

(2) Vinarski inspektor u provedbi inspekcijskog nadzora po odredbama ovoga Zakona i propisa donesenih na temelju njega vodi postupak i donosi rješenja određena ovim Zakonom i propisima donesenim na temelju njega.

(3) Protiv rješenja vinarske inspekcije ne može se izjaviti žalba već se može pokrenuti upravni spor.

##### Usmeno rješenje

##### Članak 51.

1) Vinarski inspektor, u okviru svoje nadležnosti propisane ovim Zakonom, pri obavljanju inspekcijskog nadzora ima pravo i dužnost donijeti usmeno rješenje:

1. zabrani proizvodnje i prometa:

* kada rizik za zdravlje ljudi zahtijeva da se određena mjera poduzme odmah, bez odgađanja i/ili
* kada postoji opasnost od prikrivanja, zamjene ili uništenja predmeta inspekcijskog nadzora ili dokaza ako se mjera ne poduzme odmah.

1. privremenoj zabrani prometa, za vino i ostalih proizvoda nad kojima se nadzor provodi sukladno odredbama ovog zakona, za koje postoji sumnja da ne ispunjava propisane zahtjeve kvalitete, ili deklariranih parametara kvalitete, dok se laboratorijskim analizama ne utvrdi njihova sukladnost.

(2) Vinarski inspektor u obavljanju inspekcijskog nadzora ima pravo i dužnost narediti izvršenje usmenog rješenja odmah uručenjem zapisnika. Usmeno rješenje unosi se u zapisnik po izvršenom inspekcijskom nadzoru.

(3) Na zahtjev stranke izdat će se pisani otpravak rješenja u roku od osam dana od dana donošenja usmenog rješenja.

(4) Vinarski inspektor donosi usmeno rješenje i u slučaju primjene članka 54. ovoga Zakona.

##### Uzorkovanje

##### Članak 52.

(1) Kad je tijekom provođenja službenih kontrola potrebno uzeti uzorak radi obavljanja laboratorijske analize, inspektor je obvezan uzeti uzorak i dostaviti ga na analizu u ovlašteni laboratorij.

(2) Prilikom uzimanja uzorka inspektor ima pravo i dužnost:

* uzeti tri istovjetna uzorka od istog proizvoda pod jednakim uvjetima i u isto vrijeme: službeni uzorak, uzorak za drugu analizu za potrebe stranke/odgovornog subjekta, treći referentni uzorak (uzorak potreban za provedbu daljnjeg ispitivanja ukoliko se rezultati analize službenog uzorka razlikuju od rezultata analize uzorka za potrebe stranke), a u količini potrebnoj za ispitivanje
* svaki od tri navedena uzorka sastoji se od dva poduzorka za fizikalno-kemijsku i organoleptičku analizu, ukupnog minimalnog volumena od dvije litre (osim kod pretpakovina kada volumen ovisi o volumenu pretpakovine), osim u slučaju dodatnih analiza kada broj poduzoraka može biti veći od redovnih dva poduzorka, a ovisno o traženim analizama
* sastaviti zapisnik o uzimanju uzorka koji je sastavni dio zapisnika o provedenoj službenoj kontroli, a koji sadrži podatke o subjektu kod kojeg je uzet uzorak, proizvođaču/punitelju i proizvodu, objektu u kojem se nalazi proizvod od kojeg je uzet uzorak, opisu proizvoda, ambalaži i oznakama proizvoda (za pretpakovine) te sve ostale važne okolnosti vezane za uzorak
* uzorak zapečatiti i označiti
* uzorak uzet za analizu bez odgađanja dostaviti ovlaštenom službenom laboratoriju uz popratni dopis u kojem se obvezno navodi što se treba analizirati
* uzorak treba čuvati u odgovarajućim uvjetima do završetka postupka
* nadziranog subjekta od kojeg je uzet uzorak izvijestiti o rezultatima analize u pisanom obliku najkasnije u roku od osam dana od dana zaprimanja rezultata analize.

(3) Rezultat analize službenog uzorka po pisanom zahtjevu subjekta odgovornog za kakvoću vina i drugih proizvoda (proizvođač/punitelj/uvoznik) može se pobijati rezultatom druge analize uzorka.

(4) Na pisani zahtjev subjekta odgovornog za kakvoću vina i drugih proizvoda (proizvođač/punitelj/uvoznik), uzorak za drugu analizu bez odgađanja dostavlja se ovlaštenom službenom laboratoriju koji može biti po izboru nadziranog subjekta.

(5) Zahtjev za drugu analizu nadzirani subjekt podnosi u roku od sedam dana od dana zaprimanja rezultata prve analize. Ako nadzirani subjekt ne podnese zahtjev u roku, smatrat će se da je suglasan s rezultatom prve analize.

(6) Ako rezultat druge analize potvrdi nesukladnosti utvrđene rezultatom prve analize, rezultat druge analize uzorka smatra se konačnim.

(7) Ako rezultat druge analize nije u skladu s rezultatom prve analize, inspektor može samoinicijativno ili na zahtjev stranke, u roku od sedam dana od dostave druge analize stranci, dostaviti treći referentni uzorak u laboratorij koji nije radio prvu i drugu analizu. Rezultat trećeg (ponovljenog) ispitivanja je konačan.

(8) Troškovi analize/ispitivanja uzorka podmiruju se iz državnog proračuna kada je rezultat analize u skladu s propisanim odredbama.

(9) Kada rezultat analize nije u skladu s propisanim odredbama i u slučaju kada subjekt odgovoran za kakvoću zahtijeva drugu analizu, troškove prve i druge analize snosi nadzirani subjekt.

(10) Troškove treće (ponovljene) analize snosi strana koja je podnositelj zahtjeva za analizu.

(11) Subjekt kod kojeg su uzeti uzorci ne ostvaruje pravo na naknadu vrijednosti uzorka i ambalaže.

(12) O troškovima analize/ispitivanja uzorka, koje podmiruje subjekt odgovoran za kakvoću, inspektor donosi rješenje.

(13) U inspekcijskim postupcima po anonimnim prijavama (bez imena i prezimena podnositelja prijave, telefonskog kontakta ili e-adrese) ne uzimaju se uzorci, osim kada inspektor u provođenju službene kontrole procijeni da je to nužno.

(14) U inspekcijskom postupku po potpisanoj prijavi s kontaktom ili e-adresom, kada je rezultat analize u skladu s propisanim odredbama, troškove analize uzorka snosi prijavitelj.

(15) Način uzimanja, broj uzoraka, označavanje, dostavljanje, postupak ispitivanja i ocjenjivanja pravilnikom propisuje ministar.

##### Obveze nadziranog subjekta

##### Članak 53.

(1) Nadzirani subjekt je obvezan inspektoru omogućiti provedbu službene kontrole te osigurati uvjete za nesmetan rad.

(2) Nadzirani subjekt dužan je inspektoru prilikom provedbe službene kontrole dopustiti uvid u poslovne knjige i drugu dokumentaciju te pružiti potrebne podatke i obavijesti.

(3) Službena kontrola može se obaviti i u nazočnosti člana obiteljskog poljoprivrednog gospodarstva, odnosno djelatnika koji je zatečen na radu u obrtu ili pravnoj osobi, a koji ima ovlaštenje pružiti i osigurati uvid u svu dokumentaciju i proizvode.

(4) Kontrolom iz stavka 3. ovoga članka može se utvrditi činjenično stanje, a o činjenicama u slučaju utvrđenih nepravilnosti zatražit će se očitovanje na zapisnik odgovorne osobe nadziranog subjekta.

(5) Nadzirani subjekt dužan je inspektoru omogućiti uzimanje uzoraka.

(6) Nadzirani subjekt dužan je na zahtjev inspektora dostaviti ili pripremiti poslovnu dokumentaciju i podatke potrebne za provedbu službenih kontrola u roku koji mu inspektor odredi, ako se predmetna dokumentacija ne nalazi kod nadziranog subjekta prilikom provedbe nadzora.

(7) Rok iz stavka 6. ovoga članka mora biti primjeren vrsti zahtjeva.

(8) Ako nadzirani subjekt sprečava inspektora u obavljanju službene kontrole, tako da ne dopušta ulaz na nadziranu površinu ili objekt nadzora ili prijeti inspektoru, inspektor može zatražiti zaštitu nadležne policijske uprave.

(9) Ako nadzirani subjekt koji podliježe provedbi službene kontrole odbije da joj se utvrdi identitet, inspektor će pisano, a u žurnim slučajevima i na usmeni zahtjev, od nadležne policijske uprave zatražiti pomoć pri utvrđivanju njezina identiteta.

##### Privremena mjera

##### Članak 54.

(1) Ako vinarski inspektor posumnja da mošt, i vino te voćno vino ovoga Zakona sadrže tvari štetne za zdravlje ljudi ili da nisu proizvedeni u skladu s odredbama ovoga Zakona i propisa donesenih na temelju njega, mora zapečatiti posudu u kojoj se nalaze i donijeti privremenu mjeru zabrane uporabe i stavljanja u promet.

(2) Privremena mjera iz stavka 1. ovoga članka traje dok vinarski inspektor ne primi rezultat ispitivanja u Centru, a najdulje 15 dana od dana prijama uzorka u Centar.

(3) Na zahtjev u pisanom obliku, vinarski inspektor dužan je omogućiti vlasniku da u slučaju iz stavka 1. ovoga članka, obavi određene radnje radi održavanja zdravstvenog stanja proizvoda.

(4) Ministarstvo nije odgovorno za štetne posljedice koje nastanu na proizvodu ako je vlasniku bilo omogućeno obavljanje radnji iz stavka 3. ovoga članka.

##### Postupci u slučaju nesukladnosti

##### Članak 55.

(1) Kada vinarski inspektor rješenjem zabrani upotrebu mošta, vina te voćnih vina, zato što nisu proizvedeni u skladu s odredbama ovoga Zakona i propisa donesenih na temelju njega, može, na temelju rezultata ispitivanja i ocjene Centra, dopustiti njihovu preradu u drugi proizvod.

(2) Troškove analize i prerade proizvoda podmiruje vlasnik.

(3) Vlasnik nema pravo na naknadu štete nastale u slučaju iz stavka 1. ovoga članka.

(4) Mišljenje u što se može preraditi proizvodi iz stavka 1. ovoga članka daje Centar, odnosno institucija ovlaštena za superanalizu/ponovljenu analizu.

# GLAVA IV.

# PREKRŠAJNE ODREDBE

##### Članak 56.

(1) Novčanom kaznom od 5.000,00 do 10.000,00 kuna kaznit će se za prekršaj pravna osoba:

1. ako ne dostavi svaku promjenu podataka iz članka 21. stavaka 3., 6. i 8. ovoga Zakona u propisanom roku
2. ako dostavi obvezne izjave u Vinogradarski registar poslije roka od 15 dana kao i izjavu iz članka 23. stavka 2. ovog Zakona.

(2) Za prekršaje iz stavka 1. ovoga članka kaznit će se i odgovorna osoba u pravnoj osobi novčanom kaznom od 1.000,00 do 5.000,00 kuna.

(3) Za prekršaje iz stavka 1.ovoga članka kaznit će se fizička osoba novčanom kaznom od 500,00 do 3.000,00 kuna.

##### Članak 57.

(1) Novčanom kaznom od 10.000,00 do 50.000,00 kn kaznit će se za prekršaj pravna osoba ako:

1. ako ne vodi propisane evidencije iz članka 23. ovoga Zakona ili ih pogrešno vodi
2. ako ne vodi ulazne i izlazne registre sukladno članku 25. ovoga Zakona
3. ako stavlja u promet proizvode iz članka 32. stavka 2. ovoga Zakona
4. ako koristi posebno označavanje hrvatskih vina suprotno odredbi članka 32. stavka 9. ovoga Zakona
5. ako u promet stavi proizvode bez pratećih dokumenata iz članka 38. točke 9. ovoga Zakona ili netočnih i/ili nepotpunih podataka u pratećem dokumentu
6. ako u promet stavi vino iz uvoza bez pratećih dokumenata iz članka 38. podstavka 10. Zakona
7. ako u promet stavi hrvatska vina bez rješenja za stavljanje u promet protivno odredbi članka 37. stavka 2. ovoga Zakona
8. ako prodaje proizvode protivno uvjetima iz članka 39. ovoga Zakona
9. ako prodaje proizvode protivno uvjetima iz članka 40. ovoga Zakona
10. ako obavlja destilaciju bez rješenja o upisu u Upisnik destilatera (članak 41. stavak 3.)
11. ako ne vodi podatke koje moraju voditi destilateri (članak 41. stavak 5.)
12. ako proizvodi, označava i stavlja u promet kategorije voćnih vina suprotno članku 42. stavku 3. ovoga Zakona.

(2) Za prekršaje iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 10.000,00 kuna.

(3) Za prekršaje iz stavka 1.ovoga članka kaznit će se fizička osoba novčanom kaznom od 1.000,00 do 5.000,00 kuna.

##### Članak 58.

(1) Novčanom kaznom od 500.000,00 do 1.000.000,00 kn kaznit će se za prekršaj pravna osoba ako ako u promet stavi proizvode protivno odredbama članka 38. podstavaka 4. do 8. ovoga Zakona.

(2) Za prekršaje iz stavka 1.ovoga članka kaznit će se i odgovorna osoba u pravnoj osobi novčanom kaznom od 10.000,00 do 50.000,00 kuna.

(3) Za prekršaje iz stavka 1. ovoga članka kaznit će se fizička osoba novčanom kaznom od 10.000,00 do 50.000,00 kuna.

# GLAVA V.

# PRIJELAZNE I ZAVRŠNE ODREDBE

##### Donošenje provedbenih propisa i akata

##### Članak 59.

(1) Propise iz članka 5. stavka 10., članka 7. stavka 8., članka 9. stavka 5., članka 12. stavka 7., članka 14. stavka 11., članka 15. stavka 10., članka 18. stavka 8., članka 20. stavka 6., članka 21. stavka 11., članka 23. stavka 3., članka 24. stavka 4., članka 25. stavka 8., članka 28. stavka 10., članka 29. stavka 5., članka 30. stavka 2., članka 32. stavka 9., članka 37. stavka 10., članka 39. stavka 4., članka 40. stavka 4., članka 41. stavka 4., članka 42. stavka 3., članka 48. stavka 4. i članka 52. stavka 12. ovoga Zakona donijet će ministar u roku od jedne godine od dana stupanja na snagu ovoga Zakona.

(2) Odluku o osnivanju Savjeta za vinogradarstvo i vinarstvo iz članka 6. ovoga Zakona donijet će ministar u roku od 90 dana od dana stupanja na snagu ovoga Zakona.

##### Ovlašteni laboratoriji i evidencije

##### Članak 60.

Do ovlašćivanja laboratorija iz članka 14. ovoga Zakona, poslove po ovome Zakonu nastavljaju obavljati laboratoriji ovlašteni prema odredbama članka 17. stavka 1. Zakona o vinu (»Narodne novine«, br. 96/03, 25/09, 22/11, 55/11, 82/13 i 14/14).

##### Evidencije

##### Članak 61.

(1) Vinogradarski registar ustrojen prema članka 3. stavka 4. i članka 11. stavka 1. podstavka 4. Zakona o zajedničkoj organizaciji tržišta poljoprivrednih proizvoda i posebnim mjerama i pravilima vezanim uz tržište poljoprivrednih proizvoda (»Narodne novine«, br. 82/2013 i 14/2014) i članka 42. stavka 3. Zakona o vinu (»Narodne novine«, br. 96/03, 25/09, 22/11, 55/11, 82/13 i 14/14) nastavljaju se voditi prema odredbama ovoga Zakona.

(2) Upisnik destilatera ustrojen prema članku 56. Zakona o vinu (»Narodne novine«, br. 96/03, 25/09, 22/11, 55/11, 82/13 i 14/14) nastavljaju se voditi prema odredbama ovoga Zakona.

(3) Pravne i fizičke osobe upisane u evidencije iz stavka 1. i 2. ovoga članka koje se nastavljaju voditi prema odredbama ovoga Zakona zadržavaju prava i obveze temeljem izvršenih upisa, te se moraju uskladiti s odredbama ovoga Zakona u roku od 6 mjeseci od stupanja na snagu provedbenih propisa iz članka 59. ovoga Zakona.

##### Propisi doneseni na temelju Zakona o uređenju tržišta poljoprivrednih proizvoda

##### Članak 62.

Do stupanja na snagu propisa iz članka 59. ovoga Zakona ostaju na snazi propisi doneseni na temelju:

1. Zakona o vinu (»Narodne novine«, br. 96/03, 25/09, 22/11, 55/11, 82/13 i 14/14):

* Lista zemljopisnih oznaka (»Narodne novine«, br.64/17)
* Popis ovlaštenih laboratorija (»Narodne novine«, br. 49/17)
* Pravilnik o minimalno tehničko-tehnološkim uvjetima za proizvodnju vina i voćnih vina te prodaju vina, drugih proizvoda od grožđa i vina kao i voćnih vina (»Narodne novine«, br.102/04, 91/05, 71/06, 73/07, 8/08, 88/09, 24/11 i 152/11)
* Pravilnik o uvjetima analize mošta, vina, drugih proizvoda od grožđa i vina, te voćnih vina i drugih proizvoda na bazi voćnih vina (»Narodne novine«, br.102/04 i 64/05)
* Pravilnik o oglašavanju vina s kontroliranim zemljopisnim podrijetlom i voćnih vina (»Narodne novine«, broj 105/04)
* Pravilnik o organoleptičkom (senzornom) ocjenjivanju vina i voćnih vina (»Narodne novine«, br.106/04, 137/12, 142/13, 48/14 i 1/15)
* Pravilnik o zemljopisnim područjima uzgoja vinove loze (»Narodne novine«, br. 74/12, 80/2012 – ispravak, 48/13 i 159/13)
* Pravilnik o Nacionalnoj listi priznatih kultivara vinove loze (»Narodne novine«, broj 53/2014)
* Pravilnik o vinskom i voćnom octu (»Narodne novine«, br. 121/05, 53/06 i 26/11)
* Pravilnik o upisniku destilatera (»Narodne novine«, br. 137/05 i 75/07)
* Pravilnik o proizvodnji vina (»Narodne novine«, br. 2/05, 137/08 i 48/14)
* Popis članova Povjerenstva za organoleptičko ocjenjivanje vina i drugih proizvoda od grožđa i vina (»Narodne novine«, broj 73/2017)
* Pravilnik o voćnim vinima (»Narodne novine«, br.73/06, 24/11, 28/11, 62/11, 82/11, 120/12 i 59/13)
* Lista tradicionalnih izraza za vino (»Narodne novine«, br.96/07, 62/10, 133/10, 14/11, 52/12, 75/13, 138/13, 96/07, 62/10, 133/10, 14/11, 52/12, 75/13, 138/13, 42/17 i 49/17 - ispravak)
* Pravilnik o superanalizi vina, voćnih vina i drugih proizvoda od vina i voćnih vina (»Narodne novine«, br. 71/08 i 121/14)

1. Zakona o vinu (»Narodne novine«, br. 96/03, 25/09, 22/11, 55/11, 82/13 i 14/14) i Zakona o zajedničkoj organizaciji tržišta poljoprivrednih proizvoda i posebnim mjerama i pravilima vezanim za tržište poljoprivrednih proizvoda (»Narodne novine«, br. 82/13. i 14/14.) :

* Pravilnik o stavljanju u promet vina i vina sa zaštićenom oznakom izvornosti (»Narodne novine«, br. 142/13 i 49/14)
* Pravilnik o registru vinograda, obveznim izjavama, pratećim dokumentima, podrumskoj evidenciji i proizvodnom potencijalu (»Narodne novine«, br. 48/14, 83/14, 147/14, 110/16 i 127/17)
* Pravilnik o kategorijama proizvoda od grožđa i vina, enološkim postupcima i ograničenjima (»Narodne novine«, broj 114/10.), osim odredbi članaka 1., 2., 3., 4. i 5., članka 6. stavaka 2., 3., 5. i 6., odredbi članaka od 7. do 16. te prilozi I. A., I. D. točke 1. – 4., I. E. točke B, te prilozi II., III., IV. i V.
* Pravilnik o zaštićenim oznakama izvornosti i zaštićenim oznakama zemljopisnog podrijetla, tradicionalnim izrazima i označavanju vina (»Narodne novine«, br. 141/10., 31/11., 78/11. i 120/12.)
* Pravilnik o stavljanju u promet vina i vina sa zaštićenom oznakom izvornosti (»Narodne novine«, br. 142/13. i 49/14.)
* Pravilnik o označavanju vina oznakom sorte vinove loze (»Narodne novine«, br. 79/17.)
* Pravilnik o službenim kontrolama grožđa, mošta, vina, voćnih vina i aromatiziranih proizvoda od vina (»Narodne novine«, br.28/18).

##### Započeti postupci

##### Članak 63.

Postupci započeti po odredbama Zakona o vinu (»Narodne novine«, br. 96/03, 25/09, 22/11, 55/11, 82/13 i 14/14) i Zakona o zajedničkoj organizaciji tržišta poljoprivrednih proizvoda i posebnim mjerama i pravilima vezanim za tržište poljoprivrednih proizvoda (»Narodne novine«, br. 82/13. i 14/14.) dovršit će se po odredbama tih Zakona.

##### Prestanak važenja propisa

##### Članak 64.

Danom stupanja na snagu ovoga Zakona prestaju važiti Zakon o vinu (»Narodne novine«, br. 96/03, 25/09, 22/11, 55/11, 82/13 i 14/14) i Zakon o zajedničkoj organizaciji tržišta poljoprivrednih proizvoda i posebnim mjerama i pravilima vezanim za tržište poljoprivrednih proizvoda (»Narodne novine«, br. 82/13. i 14/14.).

##### Stupanje na snagu

##### Članak 65.

Ovaj Zakon stupa na snagu osmog dana od dana objave u »Narodnim novinama«.